РЕПУБЛИКА СРБИЈА

НАРОДНА СКУПШТИНА

Одбор за финансије, републички буџет

и контролу трошења јавних средстава

11 Број 06-2/303-16

16. децембар 2016. године

Б е о г р а д

ЗАПИСНИК

14. СЕДНИЦЕ ОДБОРА ЗА ФИНАНСИЈЕ,

РЕПУБЛИЧКИ БУЏЕТ И КОНТРОЛУ ТРОШЕЊА ЈАВНИХ СРЕДСТАВА,

ОДРЖАНЕ 16. ДЕЦЕМБРА 2016. ГОДИНЕ

Седница је почела у 9,10 часова.

Седници је председавала др Александра Томић, председник Одбора.

Седници су присуствовали чланови Одбора: Верољуб Арсић, Оливера Пешић, Радмило Костић, Милан Лапчевић, Душан Бајатовић и Момо Чолаковић.

Седници су присуствовали заменици чланова Одбора: Зоран Бојанић (заменик Николе Јоловића), Србислав Филиповић (заменик Жике Гојковића), Снежана Р. Петровић (заменик Горана Ковачевића).

Седници нису присуствовали чланови Одбора: Милорад Мирчић, Зоран Красић, Саша Радуловић, Горан Ћирић, Милорад Мијатовић, Војислав Вујић и Золтан Пек, нити њихови заменици.

Члан Одбора Милан Лапчевић приступио је седници у току разматрања прве тачке дневног реда, у 9,30 часова.

Седници Одбора присуствовали су Стојан Стаменковић, кандидат за члана Савета гувернера Народне банке Србије, као и Миладин Ковачевић, члан Савета гувернера Народне банке Србије.

На предлог председника Одбор је, једногласно, утврдио следећи

Д н е в н и р е д:

1. Разговор са кандидатом за избор члана Савета гувернера Народне банке Србије;
2. Утврђивање Предлога одлуке о избору члана Савета гувернера Народне банке Србије;
3. Разно.

Пре преласка на рад по дневном реду Одбор је једногласно (9 за) усвојио записнике са 11, 12. и 13. седнице Одбора.

**Прва тачка дневног реда**: **Разговор са кандидатом за избор члана Савета гувернера Народне банке Србије**

Председник Одбора је подсетила чланове и заменике чланова Одбора да је на 11. седници, одржаној 14. новембра 2016. године, Одбор, у складу са чланом 27. став 3. Закона о Народној банци Србије, констатовао да је досадашњем члану Савета Стојану Стаменковићу престала функција члана Савета истеком мандата, 13. новембра 2016. године; да је Одбор, у складу са чланом 22. Закона о Народној банци Србије, упутио допис председницима посланичких група у Народној скупштини, са позивом да доставе предлог кандидата са биографијом и изјавом о прихватању кандидатуре најкасније до 29. новембра 2016. године, као и да је предлог кандидата за члана Савета, са биографијом и изјавом о прихватању кандидатуре, доставила посланичка група Српска напредна странка, која је за члана Савета предложила Стојана Стаменковића.

Кандидат за члана Савета гувернера Народне банке Србије Стојан Стаменковић се представио члановима и заменицима чланова Одбора и истакао неке од најважнијих послова на којима је радио у претходном мандату, као члан Савета гувернера Народне банке Србије.

 У дискусији су учествовали Момо Чолаковић, Верољуб Арсић и Душан Бајативић, који су подржали кандидата за члана Савета гувернера, Стојана Стаменковића.

 Пошто је Одбор обавио разговор са кандидатом, прешао је на утврђивање предлога одлуке о избору члана Савета гувернера Народне банке Србије.

**Друга тачка дневног реда**: **Утврђивање предлога одлуке о избору члана Савета гувернера Народне банке Србије**

 Одбор је приступио гласању о предлогу одлуке, који је сачинила стручна служба Одбора и који је подељен свим члановима.

 Одбор је једногласно, са 10 гласова за, утврдио Предлог одлуке о избору Стојана Стаменковића за члана Савета гувернера Народне банке, на период од 5 година.

 На предлог председника, Одбор је једногласно (10 за) одлучио да упути Народној скупштини предлог да се, у складу са чланом 168. став 3. Пословника Народне скупштине, Предлог одлуке о избору члана Савета гувернера Народне банке Србије уврсти у дневни ред Шесте седнице Другог редовног заседања у 2016.години, која је у току, како би се што пре обезбедили услови за рад Савета гувернера Народне банке Србије у пуном саставу.

 За представника Одбора на седници Народне скупштине одређена је др Александра Томић, председник Одбора.

 Седница је завршена у 09,40 часова.

 Седница је тонски снимана.

 СЕКРЕТАР ОДБОРА ПРЕДСЕДНИК ОДБОРА

Љиљана Милетић Живковић др Александра Томић